Sylvester se dooie leeumaat 'herleef' | Netwerk24
Sylvester se dooie leeumaat 'herleef'
Deur Jackie Kruger 14 Februarie 2018 18:23
'n Leeu van Beaufort-Wes in die Wes-Kaap maak weer opslae.
Dié opgestopte leeumannetjie, 'n gestorwe maat van Sylvester die rondloperleeu, is onlangs deur twee taksidermiste, Ricus en Waldo de Vries, aan die Karoo Nasionale Park by Beaufort-Wes oorhandig.
Die taksidermiste Ricus (links) en Waldo de Vries en Esna van Zyl (middel), senior bewaringsbeampte by die Karoo Nasionale Park, by die opgestopte leeu wat in die roofdier-sentrum by die park uitgestal word. Foto: Verskaf
Die leeu het ongeveer twee jaar gelede skielik in die park gevrek nadat hy en 'n maat as geselskap vir Sylvester na die park gebring is.
Ná sy dood is die leeu deur die taksidermiste onder hande geneem. Hy word nou in die sentrum vir roofdiere by die park uitgestal.
Esna van Zyl, senior bewaringsbeampte, het luidens 'n inskrywing op Facebook gesê die opgestopte leeu lok groot belangstelling van besoekers. Daar word tans gewag op die leeu se skelet wat ook in die sentrum uitgestal sal word.
Fay Ludick, 'n woordvoerder van Sanparke, het by navraag gesê toe Sylvester nog in die park was, is die twee ander leeus van die Marakele Nasionale Park in Limpopo gebring om hom geselskap te hou. Hy is toe nog in 'n boma aangehou ná sy ontsnapping.
"Ongelukkig was dit een van dié leeus wat dood is, byna net toe hulle uit die boma in die park vrygelaat is."
Intussen blyk dit dat dit nog voor die wind gaan met Sylvester (oftewel Spook, soos hy ook daar bekend staan) in sy nuwe tuiste by die Kuzuko Lodge, deel van die Addo-olifantpark in die Oos-Kaap.
Hy is destyds daarheen verskuif ná sy eskapades by die Karoo Nasionale Park. Vroeër vandeesmaand is hy onder meer gesien waar hy sy gebied merk en alte lekker luidkeels brul, luidens die Facebook-blad Sylvester Die Karoo Leeu/The Karoo Lion.